text: Paris le 16e Novembre 1652
  Le 9e du courant sur le soir le Comte de Tavanes, le Chevelier de Roquelaure, et quelques Officiers revindrent icy de l'armée de mr le Prince, laquelle ils ont quittée par sa permission, ce Prince leur ayant dit à tous en general, que quiconque avoit du bien, pour empescher qu'il ne fût confisqué, pouvoit se retirer d'aupres de luy.
  Le duc d'Angoulesme a fait son accommodement avec la Cour par sa demission du Gouvernement de Provence, moyennant laquelle on luy donne celuy d'Auvergne avec la survivance de sa charge de collonnel de la cavalerie legère de France, et celle du duché d'Angoulesme, qu'il tient par engagement pour le duc de Joyeuse, son gendre.
  Mr le Chancelier de France est receu Duc et Pair, et made sa femme a eu le tabouret chez la Reyne.
  On a nouvelles certaines, que le sr de St. Aunais, Gouverneur de Laucate, estant malcontent de la Cour, s'estoit declaré pour mr le Prince, et que le Roy d'Espagne luy donnoit 50/m escus pour pourvoir et munir la place des choses necessaires.
  On dit aussy que le Gouverneur de Colioure dans le Roussillon s'est accommodé avec le Marquis de Mortare, General de l'armée Espagnole.
  On a aussy apris que le sr de Bougy, Maral de bataille en l'armée du Roy en Guienne, commandée à present par le duc de Candale, a esté pris par le sr Balthasar, Maral de camp en celle du Prince de Conty, et que ledit sr de Bougy a esté mené prisonnier de guerre à Bourdeaux.
  Le 11e apres souper monsr le duc d'Auiou donna ballet et bal dans le Louvre au Roy et aux dames de la Cour, où on passa la nuict à danser et à se resiouir.
  Le mesme jour on eust nouvelles que mr le Prince avoit pris Ste Menehould par composition.
  Le mesme jour madame la duchesse d'Orleans se trouva
  fort mal la nuict d'une defluxion, qui luy estoit tombée sur la poitrine; elle fut saignée le pied en l'eau: elle se porte à present mieux.
  La Reyne ayant fait envoyer des billets à tous les ducs et pairs, qui sont icy, affin de se trouver au Parlement lorsque le Roy y iroit pour tenir son lict de justice; le duc de Guise a prié sa Maté de l'en dispenser, disant qu'estant si fort obligé à monsr le Prince, il ne pouvoit assister où l'on vouloit verifier une declaration du Roy contre luy. La reyne luy respondit qu'il fist ce qu'il voudroit. Le 12e sur le soir on apprit que le bruyt qui avoit couru par Paris 4 ou 5 jours durant de la deffaitte du Mareschal de Seneterre, de sa blessure, et mesmes de sa mort, estoit faux, par lettres venues de Bar-le-duc du 6e de ce mois, qui disoient, que ce Maral y avoit passé ce jour là et qu'il alloit vers Nancy.
  Le 13e monsr de Chasteauneuff receut une lettre de cachet du Roy, par laquelle sa Maté luy commandoit de sortir de la Cour et se retirer à Bourges; il partit d'icy le lendemain, et s'en alla coucher en sa maison de Montrouge pour de là passer plus outre.
  Le mesme jour le Roy fut au Parlement, où il tint son lict de justice pour y faire verifier la declaration par laquelle les Princes de Condé et de Conty, duchesse de Longueville, le Prince de Tarante, duc de la Rochefou caut, leurs fauteurs et adherens, sont declarez, pour les causes y contenues, criminels de Lèze Maté, que leur pro cès leur sera fait et parfait, et que tous leurs biens, meu bles et immeubles seront confisqués au Roy.
  Les dernieres lettres de Bourdeaux du 7e de ce mois portoient, que la fortresse de Blaye estoit investie par le sr Marcin, et par le Baron de Batteville, General Espagnol, lequel avoit fait descendre à terre pour cet effect 4000 hommes de ses trouppes; mais qu'on ne croyoit pas qu'ilz s'attachassent à cette place là, ayant quelque autre dessein.
  
  Le mesme jour sur les 2 heures apres midy les enfans du sr de St. Aunais, qui estudioient au college d'Harcourt, en furent enlevez par ordre du Roy et menez prisonniers à la Bastille.
  Le Commandeurs de Jars et de Souvre ont aussy receu des lettres de cachet du Roy par lesquelles il leur estoit enioinct de sortir de la Cour; on croit que beaucoup d'autres le suivront bien tost.